**Referat** 25-04-2019

#

|  |  |
| --- | --- |
| Møde: | Informationsmøde om elektrificering af jernbanen fra Fredericia til Aarhus **Broløsning Hattingvej i Horsens Kommune** |
| Mødedato: | Hattingvej d. 4. april 2019 kl. 15.00 |
| Deltagere: | Jørn H. Jacobsen (Projektleder Banedanmark)Christian U. Svendsen (Projekteringsleder Banedanmark)Kirsten Friis-Christensen (Landinspektør Banedanmark)Ove Kristensen (Landinspektør Banedanmark)13 borgere var mødt. |
| Referent: | Ove Kristensen |
|  |  |

**Velkomst og præsentation af deltagere**

Projektleder Jørn H. Jakobsen bød velkommen til mødet og hver af de fremmødte for Banedanmark præsenterede kort sig selv og deres rolle i projektet.

**Orientering om projektændring og eldriftsservitutten**

Projektleder Jørn H. Jacobsen orienterede kort om udviklingen i projektet omkring broen ved Hattingvej, og hvordan valget var blevet at bygge en ny bro samme sted i stedet for en ny bro med en ny placering. Løsningen blev godt modtaget af samtlige fremmødte.

Christian U. Svendsen fortalte om den eksisterende bros konstruktion og begrundelsen for, at der er behov for en ny bro og ikke bare en hævning af den gamle. Der blev gennemgået, hvilke konsekvenser den nye bro får for naboerne samt tidsplanen for projektet. Det er nødvendigt at rive den gamle bro ned, inden man bygger den nye, og det indebærer, at man skal forvente at undvære broen i 10 måneder.

Kirsten Friis-Christensen forklarede om indholdet af eldriftsservitutten og behovet for at fjerne og beskære bevoksning, som potentielt kan falde ned i køreledningerne. Efter besigtigelsen vil forstfolk gennemgå strækningen og markere den beplantning, der skal fjernes eller beskæres, så der kan blive betalt erstatning for de fældede træer mv. Erstatningen vil blive fastsat ved ekspropriationen og beplantningen først fældet derefter. Naboerne udtrykte forståelse for denne sikkerhedsforanstaltning. Banedanmark sørger for fældningen, og herefter er det ejeren af ejendommen, der har pligt til at holde beplantningen nede, så den ikke er til fare for køreledningerne.

Banedanmark har brug for arbejdsarealer tæt på broen. Der blev drøftet forskellige muligheder for arbejdsarealer. Herunder om det ville være muligt at lukke adgangsvejen til Hattingvej 42, som er et sommerhus, i en periode. Ejerne af Hattingvej 42 var indstillet på dette og naboen var indstillet på, at de ville kunne få en midlertidig adgang over deres ejendom.

**Synspunkter fra borgerne**

Der blev udtrykt bekymring i forhold til at undvære broen i en periode på 10 måneder. Landbrugsskolen var bekymret i forhold til adgangen til skolen, især i forbindelse med deres store arrangementer, hvor der kommer flere tusinde deltagere. Banedanmark vil tage en dialog med skolen omkring, hvordan man løser problemet.

En borger spurgte til planerne omkring en 48m høj mast, som Banedanmark ønsker at opføre tæt på banen og broen. Masten er ikke en del af dette projekt men Banedanmark lovede at undersøge status for masten.

Efterskrift: *Den* *viste placering af en mast på dette sted, planlægges ikke gennemført, da der forventes opnået dækning på andens vis.*

Landbrugsskolen var opmærksom på, at de i perioden, hvor broen er væk, ville få en omvej til arealer på den anden side af broen. Det vil de gerne have erstatning for. En eventuel omvejserstatning fastlægges af ekspropriationskommissionen.

Landbrugsskolen var desuden bekymret for, at det areal, som de en gang imellem bruger til teltplads i forbindelse med diverse arrangementer, ikke ville kunne bruges til formålet i byggeperioden. Banedanmark oplyste, at det ikke vurderes at projektet vil give problemer i den forbindelse, så længe at telte ikke er nærmere end 10 meter fra nærmeste spormidte.

Brugsuddeleren i Hatting var bekymret for, at der ville komme et fald i omsætningen i den periode, hvor broen er væk. Han havde et forslag om, at broen eventuelt ville kunne laves i flere etaper. Det vil imidlertid ikke være hensigtsmæssigt, da det er brokonstruktionen under brodækket, der skal fjernes. Det er derfor nødvendigt at lave en helt ny bro.

Der var en bekymring for opretholdelse af busdriften af området. Banedanmark vil tage en dialog med busdriften, om hvordan det vil kunne løses i perioden, hvor vej og bro er lukket.

Der blev i øvrigt udtrykt ønske om, at Horsens Kommune ville vedligeholde vejen bedre. Det er en sag borgerne skal drøfte med Horsens Kommune.

**Yderligere informationer**

Der er mulighed for at følge projektet på

<https://bane.dk/borger/baneprojekter/elektrificeringsprogrammet/straekninger-vi-elektrificerer/forberedende-arbejder-fredericia_aarhus>

her er der også muligt at få flere oplysninger om eldriftsservitutten og om hvordan man må beplante sin ejendom, når man er nabo til en elektrificeret jernbane.

Der er desuden muligt at finde oplysninger om ekspropriationsprocessen og de kommende forretninger på Kommissarius hjemmeside <http://www.kommissarius.dk>